钦定古今图书集成/明伦汇编/官常典/第584卷 > 许鼎臣
## 钦定古今图书集成/明伦汇编/官常典/第584卷 > 许鼎臣

按《明外史》本传：“鼎臣，字定于，武进人。弱冠有异才。万
历丙午，以儒童入闱中式。明年丁未，成进士。未尝一
日为诸生，前此未有也。授行人，迁吏部主事。神宗末
年，中外要职，员缺率不补，寮署几空。鼎臣事无不言，
颇见听纳，积壅渐疏。且力杜一切蠹弊，条其法，请于
长著为《絜令》，宵小多忌之者。鼎臣遂乞归养。未几，丁”
父艰。母患背疮，鼎臣亲吮脓，及成漏，拭沐傅膏，不委
媵婢手，如是者十馀年。天启六年，起光禄丞。辽左事
方棘，鼎臣言：“天下所不足者非财，国家所苦弱者非兵。唐肃宗宠任鱼朝恩，用为观军容使，而九节度之
师溃。今东江宁前以及山海关，咸使内臣监守，虽驾
驭得宜，万无朝恩之事，而夙沙、殿师”齐以为辱，渐所
当防。魏忠贤恶之，取旨罢归。崇祯初，忤珰斥者皆复
官。鼎臣丁母艰，服阕，以原官召。四年，大凌河用兵，条
上战守之要六事：一责同心，以图实效；一省调援，以
练土著；一厚间谍以得敌情；一选勇敢，以精训练；一
开沟洫以限戎马；一汰冗员以实兵伍。复条上《足财》、
用人、防边、固本、《剿叛》诸疏。寻迁本寺少卿。流贼躙、晋
窥豫，廷论推鼎臣知兵，上心亦才之。遂罢山西巡抚
宋统殷，而超擢鼎臣右佥都御史，代其任。五年之九
月也。先是，贼起陕边，啸聚延绥、榆林、绥德、米脂、清涧，
陷府谷、神木、葭州、吴堡诸州县，稍稍掠晋地。三年春，
晋抚仙克谨中刺客刃，舆伤而归，乃以朱童蒙代。童
蒙方议抚，而贼王嘉荫拥众数十万，乘虚破河曲，于
是集秦、晋师七八万。秦抚洪承畴、晋抚童蒙，三边宣
大总督张宗衡，总兵左良玉、杜文焕协力攻之。逾年，
城始复。贼解而南，分道驰突。五年，山西之隰州、石楼，
河南之修武皆陷于贼，而宁武镇兵复叛，太原、汾州、
平阳、潞安、泽州处处皆贼。鼎臣奏《剿贼便宜》六事。冬
十月，抵太原。朝议令宗衡驻平阳，李卑、贺人龙诸将
皆属之；鼎臣驻汾州，张应昌、虎大威、艾万年诸将皆
属之；卑人龙、万年皆秦将也。鼎臣以贼势急抵汾西，
即檄三将至，使人龙由介休、灵石赴平阳，剿蒲县、汾
西贼。佯言欲驻汾州，练兵十日，遣万年预饬屯营，而
阴令剿上天龙、邢满川诸贼于黄芦岭，且佯使卑从
己，而阴令剿阎正虎于文峪口。阅数日，卑杀阎正虎
等，追馀贼于静乐，万年亦杀邢满川、上天龙。是时，王
之臣方陷临县。临三面负山，西阻河，贼踞险，势甚张，
鼎臣檄万年趋临。宗衡闻鼎臣使卑，万年从己，大怒，
趣召二人，迟至者斩卑。万年大惧，遂舍贼去从宗衡。
鼎臣乃身自督兵，与应昌攻临。会岁暮，手书密约诸
将以除夕三鼓傅城，诸将观望不果。六年正月二日，
应昌射城上，贼杀贼首二人，别将亦多杀贼，贼颇惧。
鼎臣檄赦贼罪，诱之降。贼，且信且疑，欲遁去。会有漏
师者，贼益固守。而他贼破辽州，逼会城，火照城中，鼎
臣乃撤围还太原。不十日，应昌甲而登城，王之臣自
西北遁去，他将猛如虎剿杀贼首，关锁于盂。如虎又
与总兵曹文诏首尾截击，杀“混世王及撞阘天，歼其
众。如虎又杀九条龙于介休”，皆由鼎臣指授。诸贼为
应昌等所蹙，由沁源、沁州越武乡、榆社、和顺、平定诸
州县，跳至畿南顺德，七日夜山行，不敢入城，太原东
路稍宁。降贼惠天库、王刚出掠文水，鼎臣诱致天库，
下之狱，使诸将追王刚于楼烦山，相去百八十里。会
有《短毛贼》攻交城甚急，鼎臣即率众救之，贼解围，走
入山中，以木石拒山口。鼎臣密使虎大威扼贼背，夹
攻之，短毛贼遁走，遣大威追扑之。五月初五，及之于
小神头，斩贼百馀。忽大风雨扬沙，昼晦，贼遁走。大威
又败他贼于汾河之西，歼其魁十三人，馀贼亦乘雾
雨遁去。初，混天王等陷隰州，据前后二水头，出没西
山，宁乡、永和，并为所据。鼎臣遣将谕降。前水头贼使
贺人龙率诸将剿后水头贼于汾西，贼寨尽平，西北
渐无事，王刚、《短毛》贼皆未灭，而鼎臣奉命协剿豫寇，
乃以二贼委之张应昌等，而身趋潞安。与曹文诏议，
亟趣豫抚，克期进兵。豫贼为文诏所蹙，复入晋境，鼎
臣遣将败之六井巴公村、独火山。先是，六月，下浣贼
陷和顺、太原、上党路塞，鼎臣遣将剿灭花山虎，其路
始通。至是，逾月鼎臣方连战有功，而以和顺故削鼎
臣职，贼无所惮，分股窜突。未几叙功，将吏咸被赉，鼎
臣卒弃不用。鼎臣抚晋仅十月，先后上八十馀疏，具
得窾要。其去也，由监视中官娼之。居家七年卒。